Herning den 6. november 2017

Pressemeddelelse

**Fra den 11. – 14. november er Herning Bibliotekerne vært for det 3. internationale seminar i Erasmus+ projektet ”Our Democratic Europe”. Cirka 50 unge fra Holland, Belgien, Polen og Danmark kommer til Herning i følgeskab med hver deres hjemlige politiker og projektleder.**

I løbet af de fire dage skal de unge videndele og diskutere syn og løsninger på udviklingen af fremtidens Europa indenfor temaet *innovation*. Inspiration til arbejdet fås bl.a. ved besøg af LEGO House og på Arsenalet i Viborg, hvor deltagerne vil indgå i en animationsworkshop og producere film om emnet. Som forberedelse har de unge afholdt regionale seminarer derhjemme, hvor de har formuleret et mandat ift. temaet, som vil indgå i arbejdet med at forhandle sig frem til fælles fokus og udvikling af fælles statements om emnet.

Fra dansk side deltager unge fra demokratiklubber i Herning, Viborg, Holstebro, Randers og Horsens. Seminaret har base i Herning, men de unge vil overnatte i Holstebro, hvor elever fra den gymnasieklasse, der indgår i projektet, vil være private værter.

Projektleder Mikkel Hartvig Haaning
- Vi ser frem til et grænseoverskridende seminar, hvor de unge får mulighed for at møde hinanden og politikere for at diskutere på tværs af holdninger, kulturelle og sociale baggrunde, generationer og nationaliteter. Målet er nedbryde de grænser, som står i vejen for at de unge som fremtidens borgere bidrager til at løse nutidens udfordringer, og bruge det til at bygge op i fællesskab med dialog og innovation som drivere.

I Herning er det kulturrådsformand, Johs. Poulsen, der byder velkommen og i øvrigt deltager som den lokalpolitiske sparringspartner.

For yderligere information, kontakt projektleder ved Herning Bibliotekerne Mikkel Hartvig Haaning på bibmhh@herning.dk eller telefon 22 11 93 34. Det gælder også, hvis I ønsker at komme forbi i løbet af seminaret og tale med enten Mikkel eller med deltagere fra de enkelte lande.

*Der er afholdt to seminarer i henholdsvis Gdansk, Polen og Middelburg, Holland. Nu er turen kommet til Herning. Projektet afsluttes i Roeselare, Belgien, hvor besøget også indbefatter besøg af EU-kommissionen i Bruxelles og overrækkelse af en Red Book med de unges anbefalinger. Det sker i januar 2018.*

*Projektet er støttet af Erasmus+. Slots- og Kulturstyrelsen, Europanævnet, Aarhus 2017 Cultural Capital.*